I. Šimko, minister vnútra SR: (2002-06-27):
I. Presperín, podpredseda NR SR: Páni poslanci, panie poslankyne, otváram rozpravu v druhom čítaní. Písomne nebol nikto prihlásený. Pýtam sa, kto sa hlási ústne? Pani poslankyňa Rusnáková a pán poslanec Ftáčnik. Končím možnosť prihlásiť sa do rozpravy ústne. Dávam slovo pani poslankyne Rusnákovej. E. Rusnáková, poslankyňa: Ďakujem pekne. Vážené kolegyne, vážení kolegovia, oznamujem, že tretí návrh, ktorý som podávala a ktorý sa týkal účinnosti, sťahujem a namiesto neho k článku II navrhujem ako tretí návrh túto účinnosť: „Tento zákon nadobúda účinnosť 1. januára 2003 okrem článku II, ktorý nadobúda účinnosť dňom vyhlásenia, a článku III, ktorý nadobúda účinnosť 1. septembra 2002.“ Ide len o legislatívnotechnickú úpravu potrebnú vzhľadom na odlišnú účinnosť zákonov uvedených v článku II a III, čiže článok II o pobyte cudzincov a článok III školský zákon. Ďakujem. I. Presperín, podpredseda NR SR: Ďakujem. Pán poslanec Ftáčnik vystúpi v rozprave, nech sa páči. M. Ftáčnik, poslanec: Vážený pán predsedajúci, vážené kolegyne, kolegovia, chcem sa vyjadriť k pozmeňujúcemu návrhu, ktorý predložila pani kolegyňa Rusnáková nie v tomto čítaní, ale v tom druhom čítaní, keď dala pozmeňujúci návrh, ktorým sa novelizuje školský zákon vo vzťahu k problematike zriaďovania nultých alebo prípravných ročníkov v základných školách a zriaďovania rómskych asistentov. Chcem podporiť tento návrh, myslím si, že je potrebné, aby parlament prijal znenie, ktoré bolo navrhované. Akurát to znenie sa rodilo vo veľmi rýchlom časovom strese a niektoré veci by bolo treba z neho opraviť, žiaľ, to upozornenie sme dostali až dnes ráno, to znamená, nemám pripravených 15 podpisov. Chcem len upozorniť, že v textácii, ktorú predložila pani poslankyňa, a v pozmeňujúcom návrhu, ktorý ste dostali do lavíc, sú dve veci, ktoré by bolo treba možno korigovať, ale len za podmienky, že je na to vôľa alebo súhlas dostatočného počtu poslancov, a to je otázka zriaďovania nultých ročníkov, ktoré odborníci nazývajú prípravnými ročníkmi. A po druhé otázka, či v tomto prípravnom ročníku majú deti prechádzať absolvovaním učiva prvého ročníka základnej školy, ale to má byť špeciálny program, ktorý ich pripraví na zvládnutie školskej dochádzky tak, ako to predpokladá experiment, ktorý v tomto smere riadi Štátny pedagogický ústav. Vzhľadom na to, že nemám podpisy, musím konštatovať, že v tejto chvíli sa obmedzím len na upozornenie na túto textáciu. Napriek tomuto nedostatku si myslím, že znenie, ktoré predložila pani poslankyňa Rusnáková, umožňuje, aby sme spustili tieto veci do praktického života už od septembra tohto roku a korigovali veci z hľadiska fungovania nultých, resp. prípravných ročníkov v priebehu uplatňovania zákonnej úpravy, ktorá schválením tohto zákona bude prijatá. Ďakujem veľmi pekne za pozornosť. I. Presperín, podpredseda NR SR: Pani poslankyňa Rusnáková s faktickou poznámkou k vystúpeniu poslanca Milana Ftáčnika, prosím. Mikrofón pre pani poslankyňu Rusnákovú, páni. E. Rusnáková, poslankyňa: Dovolím si povedať len dve poznámky. Bolo by dobré, aby sme nehovorili „rómski asistenti učiteľa“, pretože v návrhu zákona používame pojem „asistent učiteľa“, to znamená, že to budú asistenti aj pre iné ako rómske deti. Teda pre tie deti, pri ktorých bude potrebné zabezpečovať väčší kontakt medzi rodinou a školou, to je po prvé. Po druhé. To, či sa bude používať pojem „nulté ročníky“ alebo „prípravka“ považujem v tejto chvíli za marginálny problém, ktorý je vecou terminológie a ničoho iného. Čo sa týka prípravy na prvý ročník, teda prípravy s čiastočným plnením učebných osnov prvého ročníka, tam je to, prosím, riešené v návrhu zákona tak, že sa „môže“ nultý ročník takto orientovať, ale nemusí. Všetko závisí od dohody, vôle rodičov a školy. Ďakujem pekne. I. Presperín, podpredseda NR SR: Ďakujem, pani poslankyňa. Vyhlasujem rozpravu za skončenú v rámci tohoto čítania. Pán spravodajca, nech sa páči. Chce sa ešte vyjadriť pán navrhovateľ? Nech sa páči.